CELEX: 62018TN0515
Language: lt
Date: 2018-08-29 00:00:00
Title: Byla T-515/18: 2018 m. rugpjūčio 29 d. pareikštas ieškinys byloje FAKRO / Komisija

26.11.2018   
            
            
               LT
            
            
               Europos Sąjungos oficialusis leidinys
            
            
               C 427/80
            
         
      2018 m. rugpjūčio 29 d. pareikštas ieškinys byloje FAKRO / Komisija
      
      (Byla T-515/18)
      (2018/C 427/107)
      Proceso kalba: lenkų
      
         Šalys
      
      
         Ieškovė: FAKRO sp. z o. o. (Naujasis Sončas, Lenkija), atstovaujama advokato A. Radkowiak-Macuda
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2018 m. birželio 14 d. Komisijos sprendimą procedūroje, pradėtoje pagal 2012 m. liepos 12 d.FAKRO sp. z o. o. pateiktą skundą Komisijai dėl VELUX grupės piktnaudžiavimo dominuojančia padėtimi (AT.40026 VELUX);
               
            
                  —
               
               
                  priteisti iš Komisijos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi trimis pagrindais.
      
                  1.
               
               
                  Pirmasis ieškinio pagrindas grindžiamas akivaizdžia vertinimo klaida ir ginčijamo sprendimo nepakankamu motyvavimu, nes buvo pripažinta, kad Europos Sąjunga nebesuinteresuota tęsti procedūros.
                  Ieškovė teigia, kad Komisija neišreiškė galutinės nuomonės nei dėl prielaidų, leidžiančių konstatuoti piktnaudžiavimą dominuojančia padėtimi, nei dėl jokios iš septynių kritikuotų veiksmų kategorijų. Vertindama kaltinimą dėl dominuojančios įmonės taikomos nesąžiningos kainodaros, Komisija besąlygiškai grindė savo sprendimą tos įmonės argumentais, neatsižvelgdama į ieškovės argumentus ir net paviršutiniškai neišanalizavusi problemos. Ieškovė pažymi, kad dominuojanti įmonė sukūrė „kovinį“ prekių ženklą tik tam, kad neleistų konkurentams patekti į rinką ar joje plėstis, tos įmonės taikomos investicinės nuolaidos yra atrankinės, išimtinės ir diskriminacinės, o tai pažeidžia SESV 102 straipsnį. Ji teigia, kad turimi įrodymai akivaizdžiai patvirtina, kad dominuojanti įmonė sudarė išimtines sutartis, pažeisdama SESV 102 straipsnį, ir kad šio fakto tyrimui nereikėjo didelių išlaidų, pakako tik išnagrinėti ieškovės pateiktus duomenis ir įrodymus.
               
            
                  2.
               
               
                  Antrasis ieškinio pagrindas grindžiamas gero administravimo principo pažeidimu ir akivaizdžia klaida vertinant Europos Sąjungos suinteresuotumo tęsti procedūrą nebuvimą.
                  Nuo skundo pateikimo iki sprendimo dėl jo atmetimo priėmimo praėjo daugiau nei 71 mėnuo. Tokio Komisijos delsimo priimti sprendimą nepateisina jokia ypatinga aplinkybė. Komisija labai gerai pažįsta Europos stoglangių rinką. Dėl Komisijos delsimo ieškovė gali netekti galimybės apginti savo teises nacionalinėse konkurencijos apsaugos institucijose dėl nacionalinėje teisėje nustatytų senaties terminų.
               
            
                  3.
               
               
                  Trečiasis ieškinio pagrindas grindžiamas Reglamento Nr. 773/2004 (1) 8 straipsnio 1 dalies pažeidimu, nes ieškovei neleista susipažinti su dokumentais ir taip iš jos atimta teisė į veiksmingą gynybą.
                  Remiantis galiojančiomis taisyklėmis, jeigu Komisija praneša pareiškėjui apie savo ketinimą atmesti skundą, pareiškėjas turi teisę susipažinti su dokumentais, kuriais Komisija grindžia savo pirminį vertinimą. Nagrinėjamu atveju Komisija nesuteikė ieškovei tokios teisės. Be to, Komisija padarė teisės klaidą, kai taikė Europos Sąjungos suinteresuotumo vertinimo principus, nes kruopščiai neįvertino veiksmų, kuriais kaltinama dominuojanti įmonė, pobūdžio ir padarinių.
               
            
         (1)  2004 m. balandžio 7 d. Komisijos reglamentas (EB) Nr. 773/2004 dėl bylų nagrinėjimo Komisijoje pagal [SESV 101] ir [SESV 102] straipsnius tvarkos (OL L 123, 2004, p. 18; 2004 m. specialusis leidimas lietuvių k., 8 sk., 3 t., p. 81).